CELEX: C2006/294/57
Language: el
Date: 2006-12-02 00:00:00
Title: Υπόθεση C-406/06: Προσφυγή της 1ης Σεπτεμβρίου 2006 — Landtag Schleswig-Holstein κατά Επιτροπής των Ευρωπαϊκών Κοινοτήτων

2.12.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 294/33
            
         Προσφυγή της 1ης Σεπτεμβρίου 2006 — Landtag Schleswig-Holstein κατά Επιτροπής των Ευρωπαϊκών Κοινοτήτων
   (Υπόθεση C-406/06)
   (2006/C 294/57)
   Γλώσσα διαδικασίας: η γερμανική
   Διάδικοι
   
      Προσφεύγον: Landtag Schleswig-Holstein (εκπρόσωποι: S. Laskowski και J. Caspar)
   
      Καθής: Επιτροπή των Ευρωπαϊκών Κοινοτήτων
   Αιτήματα του προσφεύγοντος
   Το προσφεύγον ζητεί από το Δικαστήριο:
   
               —
            
            
               να κρίνει εαυτόν αρμόδιο και να κηρύξει παραδεκτή την προσφυγή, άλλως να την παραπέμψει στο Πρωτοδικείο σύμφωνα με το άρθρο 54, δεύτερη παράγραφος, του Οργανισμού του Δικαστηρίου όπως αυτός τροποποιήθηκε το 2005·
            
         
               —
            
            
               να ακυρώσει τις από 10 Μαρτίου 2006 (JUR(2006)55023) και 23 Ιουνίου 2006 (SG/E/3MM/flD(2006)6175) αποφάσεις της Επιτροπής·
            
         
               —
            
            
               να καταδικάσει την Επιτροπή των Ευρωπαϊκών Κοινοτήτων στα δικαστικά έξοδα.
            
         Ισχυρισμοί και κύρια επιχειρήματα
   Το προσφεύγον στρέφεται κατά της από 10 Μαρτίου 2006 αποφάσεως της Επιτροπής, καθώς και κατά της από 23 Ιουνίου 2006 αποφάσεως που περιήλθε σε αυτό στις 26 Ιουνίου 2006, με τις οποίες απορρίφθηκε η αίτησή του να του παρασχεθεί πλήρης πρόσβαση στο εσωτερικό έγγραφο της Επιτροπής SEC (2005) 420 της 22ας Μαρτίου 2005. Το έγγραφο SEC (2005) 420 περιέχει τη νομική θεμελίωση της επιλογής του άρθρου 95 ΕΚ ως νομικής βάσεως της οδηγίας 2006/24/ΕΚ του Ευρωπαϊκού Κοινοβουλίου και του Συμβουλίου, της 15ης Μαρτίου 2006, για τη διατήρηση δεδομένων που παράγονται ή υποβάλλονται σε επεξεργασία σε συνάρτηση με την παροχή διαθεσίμων στο κοινό υπηρεσιών ηλεκτρονικών επικοινωνιών ή δημοσίων δικτύων επικοινωνιών και για την τροποποίηση της οδηγίας 2002/58/ΕΚ (1), στη δε αιτιολόγηση της προτάσεως οδηγίας της Επιτροπής COM (2005) 438 τελικό (σ. 6) γίνεται αναφορά στο έγγραφο αυτό. Το εν λόγω έγγραφο ζήτησε η επιστημονική υπηρεσία του Landtag του Schleswig-Holstein προκειμένου να καταρτίσει νομική γνωμοδότηση ως προς το ζήτημα των πιθανών επιπτώσεων της οδηγίας 2006/24/ΕΚ στα δικαιώματα των βουλευτών.
   Το προσφεύγον επικαλείται, όσον αφορά τις απορριπτικές αποφάσεις και την άρνηση παροχής πλήρους προσβάσεως στο επίμαχο έγγραφο SEC (2005) 420, τους ακόλουθους λόγους ακυρώσεως υπό την έννοια του άρθρου 230, δεύτερη παράγραφος, ΕΚ:
   
               —
            
            
               παραβίαση της δυνάμει του άρθρου 10 ΕΚ σε συνδυασμό με το άρθρο 1, δεύτερη παράγραφος, ΕΕ υποχρεώσεως ειλικρινούς συνεργασίας καθώς και του δικαιώματος προσβάσεως στο εν λόγω έγγραφο δυνάμει του άρθρου 255 ΕΚ, του άρθρου 2, παράγραφος 1, του κανονισμού για την πρόσβαση στις πληροφορίες 1049/2001 σε συνδυασμό με το άρθρο 10 ΕΚ καθώς και του άρθρου 1, δεύτερη παράγραφος, ΕΕ και
            
         
               —
            
            
               κατάχρηση εξουσίας.
            
         Η Επιτροπή υπέχει από το άρθρο 10 ΕΚ σε συνδυασμό με το άρθρο 1, δεύτερη παράγραφος, ΕΕ την υποχρέωση να διασφαλίζει, στο πλαίσιο των αμοιβαίων υποχρεώσεων ειλικρινούς συνεργασίας με τήρηση της αρχής της διαφάνειας, την πρόσβαση του Landtag του Schleswig-Holstein, ως θεσμικού οργάνου κράτους μέλους, στο αιτούμενο έγγραφο, λόγω της υπάρξεως έντονου συμφέροντος του κοινού και των μελών του Κοινοβουλίου για την πλήρη δημοσιοποίηση του εγγράφου αυτού.
   Συμπληρωματικώς, η αξίωση πλήρους προσβάσεως στο επίμαχο έγγραφο στηρίζεται στο άρθρο 255 ΕΚ, στο άρθρο 2, παράγραφος 1, του κανονισμού για την πρόσβαση στις πληροφορίες 1049/2001 σε συνδυασμό με το άρθρο 10 ΕΚ και στο άρθρο 1, δεύτερη παράγραφος, ΕΕ, ενώ προβάλλεται η αιτίαση ότι η Επιτροπή αφενός κακώς θεμελίωσε την άρνησή της να παράσχει πρόσβαση στο έγγραφο αυτό στο άρθρο 4, παράγραφος 2, δεύτερη περίπτωση, του κανονισμού 1049/2001 και αφετέρου προέβη σε εσφαλμένη άσκηση της εξουσίας της εκτιμήσεως, διότι η δημοσιοποίηση του εγγράφου δεν θα έθιγε την παροχή νομικών συμβουλών στο πλαίσιο της Επιτροπής.
   
      (1)  ΕΕ L 105, σ. 54